Κοτόπουλο με κόκκινο λάχανο και μπίρα
Μεθάμε το κοτόπουλο με μπίρα και απολαμβάνουμε μια πρωτότυπη συνταγή με κόκκινο λάχανο.
1 κοτόπουλο περίπου 1,5 κιλό, κομμένο σε 8 κομμάτια, 1 κρεμμύδι ξερό, σε φέτες, 2 σκελίδες σκόρδο, ψιλοκομμένες, 1 μικρό κόκκινο λάχανο, λεπτοκομμένο, 5-6 κόκκοι μπαχάρι περίπου, 200 ml σπιτικός ζωμός λαχανικών ή νερό, 200 ml μπίρα ξανθιά, 1 κουτ. σούπας φρέσκο θυμάρι, ψιλοκομμένο, ή 1 κουτ. γλυκού ξερό, 80 ml ελαιόλαδο, αλάτι, πιπέρι φρεσκοτριμμένο
Για να φτιάξουμε το κοτόπουλο με κόκκινο λάχανο και μπίρα, ξεκινάμε ζεσταίνοντας σε μια μεγάλη, φαρδιά κατσαρόλα το ελαιόλαδο σε μέτρια φωτιά και σοτάρουμε το κρεμμύδι, το σκόρδο και το κοτόπουλο για 6-8 λεπτά, μέχρι να ροδίσουν. Προσθέτουμε το λάχανο, το μπαχάρι, το θυμάρι και αλατοπίπερο και σοτάρουμε για 3-4 λεπτά, μέχρι να μαραθούν. Ρίχνουμε την μπίρα και συμπληρώνουμε με όσο ζωμό λαχανικών ή νερό χρειάζεται για να σκεπαστούν κατά τα 2/3 τα υλικά. Σκεπάζουμε την κατσαρόλα, χαμηλώνουμε τη φωτιά και σιγομαγειρεύουμε για περίπου 45 λεπτά, μέχρι να γίνει το κοτόπουλο. Δεν χρειάζεται να δέσει η σάλτσα, αφήνουμε το φαγητό ζουμερό.
Αλκοόλ,Κοτόπουλο,Λάχανο